Լիլիան Ստայլզ-Ալեն

Լիլիան Ստայլզ-Ալեն (), 20-րդ դարակեսի բրիտանացի սոպրանո։

Վաղ կյանք
Լիլիան Էլիզաբեթ Ալենը ծնվել է Լոնդոնի Ուեստ Էնդի Մարիլեբոն թաղամասում 1890 թվականին և հետագայում վերցրել նաև մոր օրիորդական ազգանունը։

Երաժշտական կրթությունն ստացել է թատրոնի ու երաժշտության գիլդհոլյան դպրոցում, որտեղ 1909 թվականին արժանացել է կոնտրալտոների համար նախատեսված շերիֆի մրցանակին, հետո նաև Վիեննայում՝ լրջորեն ուսումնասիրելով լիդ ժանրը։

Կարիերա
Կարիերան հիմնականում ծավալել է համերգային բեմերում, քանի որ կազմվածքը հարմար չէր օպերային ներկայացումներում հանդես գալու համար։ Թատերական առաջին դերակատարումը եղել է 1919 թվականին բեմադրված «Eastward Ho!»  կոմեդիայում։

1920-ական թվականներին հայտնի էր որպես կայացած համերգային սոպրանո։ Ելույթ է ունեցել Բյուրեղապակյա պալատում տեղի ունեցած հենդելյան փառատոնին,  Արթուր Սալլիվանի «Ոսկե լեգենդ» կանտատայում, «Մեսսիայում», Վերդիի «Ռեքվիեմում», Բեթովենի «Սիմֆոնիա № 9»-ում, Հենդելի «Սողոմոնում», Սեմյուել Քոլրիջ-Թեյլորի «Հայավաթայի երգեր»-ում և Մենդելսոնի «Էլիջա» օրատորիայում։

Ի հավելումն ստանդարտ երգացանկի՝ կատարել է նաև Առնոլդ Շյոնբերգի «Gurre-Lieder»-ը, Ֆրեդերիկ Դիլիուսի «A Mass of Life» կանտատը, Գուստավ Մալերի «8-րդ սիմֆոնիան»։

1938 թվականի հոկտեմբերի 5-ին Ռալֆ Վոան Ուիլյամսի «Serenade to Music» ստեղծագործության 16 սկզբնական կատարողներից մեկն էր․ ստեղծագործությունը վերաթողարկվել է խտասկավառակի տարբերակով։

Թեև արտաքնապես հարմար չէր օպերային բեմում ելույթ ունենալու համար, Ստայլզ-Ալենը BBC հեռարձակումների համար հանդես է եկել առաջատար օպերային դերերգերի ստուդիական կատարումներով, այդ թվում՝ Հենդելի «Ռոդելինդան» ու Գլյուկի «Արմիդեն»։

«Էդիսոն Բել» ձայնագրման անգլիական ընկերության համար կատարել է մի շարք օպերային արիաների ձայնագրություններ (մի մասն իտալերենով), օրատորիական մեներգերի ու երգերի ձայնագրություններ։ Սրանց մեծ մասը բավականին հազվագյուտ են և խտասկավաառակների վրա դեռ չեն թողարկվել։

Նրա աշակերտների թվում էր, ի թիվս այլոց, նաև Ջուլի Էնդրյուսը։

Վախճանվել է Անգլիայի Կենտ կոմսության Թանբրիջ Վելս քաղաքում։

Ծանոթագրություններ
 The Times Digital Archive - InfoTrac Web. (Accessed 3 July 2007) (requires subscription)

1896 ծնունդներ
1982 մահեր